Tirsdag aften var kvindernes aften i Bauhaus i Hjørring - her var temaet at gøre haverne klar til efteråret.

Septembers himmel er så blå, og lige om lidt sætter det ind med (mere) regn og rusk og kulde. Træerne taber bladene, og planterne vil lige så stille lukke ned for vinteren. Men det betyder ikke, at du som havemenneske skal gøre det samme - tværtimod. September er nemlig måneden, hvor du skal nå ikke så lidt, hvis du vil hjælpe din have med at blive klar til både vinteren og det efterfølgende forår. Det er for eksempel nu, foderbrædderne skal gøres klar til vinteren, og i Bauhaus i Hjørring var det tirsdag aften ikke mændene, men derimod kvinderne, der fattede skruemaskine, hammer og sav for at sikre fuglene foder i de kolde måneder. Bauhaus havde nemlig inviteret til Womens Night over hele landet, hvor kvinderne kunne få lov til at udfolde sig. En af de fremmødte i Hjørring var Lya Kokholm fra Poulstrup. - Det er virkelig spændende. Vi er jo ikke som kvinder vant til at bruge skruemaskiner, men sådan en aften her får vi lov uden at blive overstyret, siger Lya Kokholm. Men foderbrædderne er ikke det eneste, man som haveentusiast kan kaste sig over. Michael Nyrup, souschef i Bauhaus i Hjørring, giver her fem gode råd til, hvad du kan gøre for din have inden efteråret.